text: Solen? Den kan være livsfarlig.
  26 juli 2011 kl. 12.00
  Hudkræft er en af de hyppigste kræftformer i Danmark. Derfor lancerer apotekerne nu en kampagne om solbeskyttelse.
  Hudkræft er en af de hyppigste kræftformer i Danmark, og mere end 100.000 danskere lever i dag med sygdommen.
  Mange er ikke gode til at beskytte sig mod de skadelige UV-stråler, og derfor vil apotekerne køre rundt med en kampagnebus, hvor man kan få testet sin hud for solskader i et UV-kamera og få rådgivning om solbeskyttelse.
  Kampagnen hedder "Hold øje med din hud - pas på dig selv i solen", og bussen vil køre rundt i hele landet.
  I TV Syd's område stopper den i Esbjerg den 3. august på Torvet, i Kolding er den på banegårdspladsen den
  7. august. Den er på Gravene i Haderslev den 8. august og tirsdag den 9. august er den i Sønderborg (på Rønhave Plads).
  - Hvert år får 11.000 danskere konstateret hudkræft, og det tal er ganske enkelt for højt. Som en del af sundhedsvæsenet er vi i forvejen tæt på danskerne, og vi ser det som en naturlig opgave at rådgive danskerne om gode solvaner. Med afsæt i de fire s'er (siesta, solcreme, solhat og sluk for solariet) vil vi lære danskerne at passe bedre på sig selv i solen, siger apoteker Ole Christensen fra Esbjerg Krone Apotek.
  